《耕读堂辞》
明代·唐桂芳

蹇予生此遐陬兮，块资质其窳惰。曰学道其未明兮，念躬耕而不可。

以人情而为田兮，滋雨露而润之。薙稂莠以害苗兮，恐荒秽而不治。

跂历山以叫虞舜兮，吊伊尹于莘野。苟舍己以芸人兮，宁长歌于牛下。

朝驰骛于艺圃兮，夕翱翔于书林。羌岁月其川逝兮，孰有察予之初心。

嗟鲁圣与邹贤兮，尚遑遑其求索。矧吾侪之玩愒兮宜分阴而爱惜。

谓世代之既远兮，亦有睹其庶几。纷美人之肥遁兮，表耕读以自怡。

树嘉谷之穰穰兮，俟丰稔吾将刈。沛仁义之充足兮，敢始勤而终弃。

非其力不食兮，偭众理而肯为。指古人以为则兮，视今之人何其。

作者简介：元明间歙县人，一名仲，字仲实，号白云，又号三峰。唐元子。少从洪焱祖学。元至正中，授崇安县教谕，南雄路学正。以忧归。朱元璋定徽州，召出仕，辞不就。寻摄紫阳书院山长。卒年七十有三。有《白云集》等。